Meeste ligte in Pretoria weer aanTer illustrasie (Foto: Andrey Metelev via Unsplash) Kragtoevoer na die meeste woonbuurte in en om Pretoria wat geraak is deur ŉ reuseonderbreking wat veroorsaak is toe kragtorings Sondagaand op die N4-snelweg geval het, is weer herstel. Meer as 50 woonbuurte in die metrogebied is deur die voorval geraak. Volgens Selby Bokaba, woordvoerder van die Tshwane-metro, is krag by Mamelodi‑substasie 2 herstel. Sommige buurte wat krag van die Hinterland-substasie kry, sit egter nog sonder krag. “Die Hinterland-substasie het erg onder vandalisme deurgeloop en twee van sy hooftoevoerkabels is gesteel,” sê Bokaba. Krag na Ikageng en sommige dele van Mamelodi Gardens en Buffer Zone is herstel, maar weens kabeldiefstal is beperkte gebiede steeds sonder krag. “Vandalisme en diefstal van infrastruktuur is die hoofdrywers van kragonderbrekings in Pretoria en alle inwoners, veral in Mamelodi, word versoek om die munisipaliteit in kennis te stel van verdagte bedrywighede by substasies,” sê Bokaba. Kingsley Wakelin, burgemeesterskomiteelid vir korporatiewe en gedeelde dienste, en Themba Fosi, burgemeesterskomiteelid vir infrastruktuur en streeksbedrywighede, het Woensdagaand met stadsamptenare, wyksraadslede, die Tshwane-metropolisie (TMPD) en die polisie vergader om die kragverskaffingsprobleme wat misdaad veroorsaak, te probeer pak. Die polisie en metropolisie het onderneem om sigbaarheid te verhoog en gevaarsones te patrolleer om kabeldiefstal en ander misdade hok te slaan. “Inwoners word versoek om krag spaarsaam te gebruik om moontlike onderbrekings tydens terugskakeling te vermy.”